Чым Владимир Сэфарбий и къуэр
Къэбэрдей-Балъкъэ-рым ухуэныгъэм епха и IуэхущIапIэхэм я лэжьакIуэхэм гущIыхьэ ящыхъуауэ хъыбар къыдагъэщIащ КъБКъУ-м и инженер-техникэ факультетым и унафэщIу илъэс куэдкIэ щыта Чым Владимир Сэфарбий и къуэр дунейм зэрехыжамкIэ.
Чым Владимир 1933 гъэм гъатхэпэм и 10-м Аруан щIыналъэм хыхьэ Псыкуэд къуажэм къыщалъхуащ. ЩIэныгъэм пщIэ щыхуащI унагъуэм къыхэкIа щIалэми и гур еджэным хузэIухат, Iэмал зэриIэкIи нэхъыбэ зэрызригъэщIэным яужь итт. Псыкуэд дэт илъэсибл еджапIэм иужькIэ Владимир щIэтIысхьащ республикэ еджапIэ-интернатым. 1952 гъэм ар къиухри, Чымыр еджакIуэ кIуащ къэралым и щыхьэрым. Къэпщытэныгъэхэм ехъулIэныгъэфIхэр къыщи-гъэлъагъуэри, а илъэс дыдэм ар и студент хъуащ Москва гъущIымкIэ и институтым, а зэманым Сталиным и цIэр зезыхьэу щытам.
1957 гъэм еджапIэ нэхъыщхьэр къиухри, Чымыр ягъэкIуащ Норильск дэт бгы-металлургие комбинатым. Ар лэжьащ гъущIгъавэм и дэIэпыкъуэгъуу, заводым и лабораторэм и унафэщIу, плановэ къудамэм и инженеру, мастеру, мастер нэхъыжьу, гъущI щагъавэ цехым и техникэ бюром и унафэщIу. 1962 гъэм и дыгъэгъазэм Владимир щIэтIысхьащ Москва дэт металлургие институтым и аспирантурэм. ФIы дыдэу еджа щIалэм и диссертацэр абы щыпхигъэкIри, Чымым къыфIащащ техникэ щIэныгъэхэм я кандидат цIэр.
Къэбэрдей-Балъкъэрым къигъэзэжа нэужь абы и лэжьыгъэр триухуащ республикэм и IуэхущIапIэ-хэм къемэщIэкI инженерхэр егъэджэным. ЯпэщIыкIэ КъБКъУ-м и инженер-техникэ факультетым щылэжьащ машинэ щIыным и технологиемкIэ и кафедрэм и ассистенту, иужькIэ егъэджакIуэ нэхъыжьу. 1967 гъэм и накъыгъэм Владимир инженер-техникэ факультетым и декану хахащ икIи а къулыкъум 1979 гъэм и накъыгъэ пщIондэ пэрытащ. Абы щыгъуэ Чымым къигъэлъэгъуащ ар унафэщI IэкIуэлъакIуэу зэрыщытыр.
1997 гъэм къыщыщIэдзауэ Чым В. С. ерыскъыпхъэхэр къыщIэгъэкIыным тегъэпсыхьа IэмэпсымэхэмкIэ кафедрэм и доценту лэжьащ. Абы и Iэдакъэ къыщIэкIащ щIэныгъэ лэжьыгъэ, методикэ зэмылIэужьыгъуэу 60-м нэблагъэ. Чымым пщIэшхуэ щиIэт и лэжьэгъухэм, иригъаджэхэм, республикэм и жылагъуэм я деж.
И щIэныгъэ-егъэджэныгъэ лэжьыгъэм щыху-зэфIэкIахэм папщIэ Владимир къыхуагъэфэщащ «КъБР-м цIыхухэм щIэныгъэ егъэгъуэтынымкIэ щIыхь зиIэ и лэжьакIуэ» цIэ лъапIэр, «Лэжьыгъэм и ветеран» медалыр, КъБР-м и Правительствэм и ЩIыхь тхылъыр, нэгъуэщI дамыгъэхэри.
Республикэм и ухуэныгъэ IэнатIэм зегъэужьыным хэлъхьэныгъэшхуэ хуэзыщIа цIыху гумызагъэм, лэжьакIуэшхуэм, къызэгъэпэщакIуэ Iэзэм и фэеплъ нэхур сыт щыгъуи дигу илъынщ.
«Къэббалъкъагропромстрой» АО-м хыхьэ IуэхущIапIэхэм,
КъБКъУ-м, Дунейпсо, Къэбэрдей Адыгэ Хасэхэм я лэжьакIуэхэр.
